Уважаеми дами и господа,

във връзка с прилагането на чл. 100, ал. 6 от Закона за енергетиката, изм. и доп. ДВ, бр. 38 от 08 май 2018 г., и Правила за търговия с електрическа енергия, изм. и доп. ДВ, бр. 72 от 31 август 2018, моля да имате предвид следните допълнителни указания във връзка с последваща смяна на координатор на балансираща група:

1. Всички производители от ВЕИ и ВЕКП с инсталирана мощност 4 MW и над 4 MW са задължени не по-късно от 01 януари 2019 г. да сключат договор с Фонд „Сигурност на електроенергийната система“ и да променят принадлежността си от специална балансираща група към стандартна или комбинирана балансираща група при условията и сроковете, регламентирани в чл.103 от ПТЕЕ „Ред за промяна на принадлежността към балансираща група“;
2. Към 31 декември 2018 г. ЕСО издаде на всички производители от ВЕИ и ВЕКП с инсталирана мощност 4 MW и над 4 MW, присъединени към преносната и/или разпределителна електрическа мрежа, кодови номера и ги регистрира като преки членове на стандартна или комбинирана балансираща група, в съответствие с изискванията на чл. 56б и чл. 56в от ПТЕЕ;
3. Преминаването на обекти на производители от ВЕИ и ВЕКП от подгрупата на един координатор към друг ще се извършва съгласно Правилата за търговия с електрическа енергия и реда за смяна на координатор по чл. 103 от ПТЕЕ;
4. Производителите от ВЕИ и ВЕКП с обекти, присъединени към преносната електрическа мрежа, подават декларация за смяна на координатор към независимия преносен оператор;
5. Производителите от ВЕИ и ВЕКП с обекти, присъединени към разпределителната електрическа мрежа, подават декларация за смяна на координатор към съответния мрежови оператор, към която мрежа са присъединени обектите му;
6. Мрежовите оператори изпращат на независимия преносен оператор справка по чл. 67, ал. 6 за обхвата на балансиращите групи, която включва и промените, свързани с обектите на производителите от ВЕИ и ВЕКП по т. 5.